Vasakkaitsja imepäev saatis Mattias Käidi eksklubi tagasi Premier League'i! (0)
Täna peeti Inglismaa esiliigas "maailma kõige kallim matš" ehk üleminekumängude finaal, kus selgitati viimane Premier League'i tõusev klubi. Wembleyl peetud Lääne-Londoni derbis suutis Fulham lisaajal alistada Brentfordi.
Oma hüüdnime on finaalmäng teeninud täiesti õiglaselt, kuna kohtumisest võitjana väljuv meeskond teenib järgneva aastaga ligikaudu 180 miljonit eurot rohkem kui teine (106 miljonit liigas olemise + 74 miljonit esiliigast tõusmise eest). Lisaks sellele saavad klubid oma brändi laiendada ning ka niiviisi lisaraha teenida.
Kohtumine ise oli ootamatult väravatevaene: tiimid, kes olid liigas ühed parimad skoorijad (Brentford parim, Fulham seitsmes), suutsid 90 minutiga vaid neli palli raamidesse suunata. Normaalaja lõpus otsustas Scott Parker saata väljakule kaks ennast tõestanud ründajat - Leicesteri ja Brightoniga kõrgliigas olnud Anthony Knockaerti ning tänavu 26 väravat löönud Aleksandar Mitrovici - kuid ka nemad ei suutnud vastaseid üle mängida.
Lisaajal jätkati võrdselt senikaua, kuni liiga üks parimaid väravavahte Fulhamile tõelise kingituse tegi. Nimelt jooksis esialgu David Raya manuelneuerlikult poole väljaku peale ning tema kehva pealöögi tõttu teenisid vastased karistuslöögi. Veale järgnenud trahvilöök tundus Rayale piisavalt ohutus kauguses, et sealt peale ei saa lüüa..., kuid justnimelt seda Joe Bryan tegi. Brentfordi kiiper pidi piinlikusest maha vaatama ning seisuks sai 1:0.
Hiljem surusid kaotusseisus olevad pallurid veelgi enam, kuid tasuks oli teinegi ootamatu värav, mille lõi veelgi ootamatum mängija. Nimelt tormas vastaste kasti taas äärekaitsja Bryan, mängis seina Mitroviciga ning lükkas oskuslikult palli taaskord Rayast mööda. 26-aastane britt sai kirja oma elu esimese duubli, mis tuli vägagi olulisel hetkel.
Lõpusekunditel said Brentfordi mängijad oma auvärava kirja, kuid reaalsuses see midagi ei parandanud: klubi on üheksal korral proovinud play-off'idega kõrgemale tõusta ning õnnestunud on see täpselt null korda. Fulham saab aga peale vaheaastat taas parimate sekka, kus nad liituvad Leeds Unitedi ja West Bromwich Albioniga. Tasandi võrra allapoole tulevad Bournemouth, Watford ja Norwich City.
Brentford - Fulham 1:2 (0:0; 0:0; 0:1)
120+4. Henrik Dalsgaard - 105., 117. Joe Bryan